ดัชนีหุ้นภาคเช้า ปิดบวก 7.62 จุด
ดัชนีหุ้นภาคเช้า ปิดบวก 7.62 จุด หรือ 0.93% ถือเป็นการปรับตัวบวกสวนทางกับตลาดหุ้นอื่นๆในภูมิภาค
16 ก.ค. 2553

ดัชนีหุ้นภาคเช้า ปิดบวก 7.62 จุด หรือ 0.93% ถือเป็นการปรับตัวบวกสวนทางกับตลาดหุ้นอื่นๆในภูมิภาค
การซื้อขายภาคเช้าของตลาดหุ้นวันที่ 16 ก.ค. ดัชนีเปิดตลาดบวกและค่อย ๆ ขึ้นมาปิดบวก 828.64 จุด เพิ่มขึ้น 7.62 จุด หรือ 0.93% มูลค่าการซื้อขาย 20,222 ล้านบาท ซึ่งเป็นการปรับตัวบวกสวนทางกับตลาดหุ้นอื่น ๆในภูมิภาค 
นายธวัชชัย อัศวพรไชย ผู้อำนวยการฝ่ายวิเคราะห์หลักทรัพย์ บล.โกลเบล็ก กล่าวว่า มีแนวโน้มที่ดัชนีจะปรับขึ้นต่อเนื่องไปที่ 830 จุด หลังจากดัชนีทะลุระดับ 820 จุดมาแล้ว 
หากประเมินในภาพใหญ่จะพบว่า ในช่วงนี้ดัชนีแกว่งตัวในกรอบ 814-827 จุด อาจเป็นไปได้ว่า ก่อนหน้านี้นักลงทุนย้ายรูปแบบการลงทุนจากหุ้นขนาดใหญ่ไปลงทุนในหุ้นขนาดเล็กและขนาดกลางมากขึ้น แต่อาจมีการโยกเงินกลับมาลงทุนในกลุ่มใหญ่อีกรอบหากการคาดการณ์ผลประกอบการไตรมาส 2/53 จะออกมาดี โดยเฉพาะในกลุ่มธนาคาร
ในช่วงบ่ายวันนี้ ยังคงมีลักษณะการแกว่งตัว แต่คาดการณ์ว่าน่าจะมีโอกาสที่จะขึ้นไปแตะระดับ 830 จุดได้